CELEX: 32017D0021
Language: et
Date: 2017-06-27 00:00:00
Title: Euroopa Keskpanga otsus (EL) 2017/1198, 27. juuni 2017, riikide pädevate asutuste poolt Euroopa Keskpangale esitatava krediidiasutuste rahastamiskavade aruandluse kohta (EKP/2017/21)

5.7.2017   
            
            
               ET
            
            
               Euroopa Liidu Teataja
            
            
               L 172/32
            
         EUROOPA KESKPANGA OTSUS (EL) 2017/1198,
   27. juuni 2017,
   riikide pädevate asutuste poolt Euroopa Keskpangale esitatava krediidiasutuste rahastamiskavade aruandluse kohta (EKP/2017/21)
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu määrust (EL) nr 1024/2013, 15. oktoober 2013, millega antakse Euroopa Keskpangale eriülesanded seoses krediidiasutuste usaldatavusnõuete täitmise järelevalve poliitikaga, (1) eelkõige selle artikli 6 lõiget 2,
   võttes arvesse Euroopa Keskpanga määrust (EL) nr 468/2014, 16. aprill 2014, millega kehtestatakse raamistik Euroopa Keskpanga ja riiklike pädevate asutuste vaheliseks ning riiklike määratud asutustega tehtavaks koostööks ühtse järelevalvemehhanismi raames (SSM raammäärus) (EKP/2014/17), (2) eelkõige selle artiklit 21,
   võttes arvesse EKP järelevalvenõukogu ettepanekut
   ning arvestades järgmist:
   
               (1)
            
            
               Euroopa Pangandusjärelevalve (EBA) võttis 19. juunil 2014 vastu krediidiasutuste rahastamiskavade ühtlustatud määratlused ja vormid ESRN/2012/2 soovituse A punkti 4 (3) kohaselt (edaspidi „EBA suunised“). EBA suuniste eesmärk on kehtestada vormide ja määratluste ühtlustamise kaudu ühtsed, tõhusad ja tulemuslikud järelevalvetavad, et lihtsustada krediidiasutuste rahastamiskavade aruandlust.
            
         
               (2)
            
            
               EBA suunised on suunatud pädevatele asutustele vastavalt määratlusele Euroopa Parlamendi ja nõukogu määruse (EL) nr 1093/2010 (4) artikli 4 lõikes 2, ja asutustele, kes esitavad aruandeid oma rahastamiskavade kohta oma riiklikele pädevatele asutustele vastavalt Euroopa Süsteemsete Riskide Nõukogu soovituse ESRN/2012/2 (5) riigisisesele rakendusraamistikule.
            
         
               (3)
            
            
               Euroopa Keskpangale (EKP) määruse (EL) nr 1024/2013 artikli 4 lõigetega 1 ja 2 ning artikli 5 lõikega 2 antud ülesannete täitmise osas loetakse EKP asjakohastel juhtudel osalevates liikmesriikides liidu õiguse kohaselt asutatud pädevaks või määratud asutuseks. Seetõttu on EKP Euroopa Pangandusjärelevalve suuniste adressaat krediidiasutuste suhtes, mis on liigitatud olulisteks vastavalt määrusele (EL) nr 1024/2013.
            
         
               (4)
            
            
               Euroopa Pangandusjärelevalve suuniste järgimiseks peaks EKP tagama, et olulised krediidiasutused teatavad oma rahastamiskavad vastavalt ühtlustatud vormidele ja mõistetele, mis on toodud Euroopa Pangandusjärelevalve suuniste lisas.
            
         
               (5)
            
            
               Kooskõlas määruse (EL) nr 1024/2013 artikli 6 lõikega 2 ja määruse (EL) nr 468/2014 artikliga 21 (EKP/2014/17) ning ilma et see piiraks EKP volitusi saada krediidiasutustelt vahetult aruandlusteavet või omada sellele jooksvalt vahetut juurdepääsu, esitavad pädevad asutused EKP-le kogu teabe, mis on vajalik määrusega (EL) nr 1024/2013 EKP-le pandud ülesannete täitmiseks.
            
         
               (6)
            
            
               Võttes arvesse, et teave rahastamiskavade kohta on vajalik mikro- ja makrotasandi usaldatavusjärelevalveks, on EKP otsustanud kehtestada riiklikele pädevatele asutustele talle krediidiasutuste rahastamiskavade esitamise nõude.
            
         
               (7)
            
            
               Tuleb täpsustada, kuidas riiklikud pädevad asutused EKP-le need rahastamiskavad esitavad. Eelkõige tuleb määratleda teabe esitamise vorm, sagedus ja tähtajad, samuti kvaliteedikontrolli üksikasjad, mida riiklikud pädevad asutused peavad teostama enne teabe EKP-le esitamist,
            
         ON VASTU VÕTNUD KÄESOLEVA OTSUSE:
   Artikkel 1
   Kohaldamisala
   Käesoleva otsusega kehtestatakse nõue, mille kohaselt peavad riiklikud pädevad asutused esitama EKP-le teatavate oluliste ja vähem oluliste krediidiasutuste rahastamiskavad, ning sätestatakse nende rahastamiskavade EKP-le esitamise menetlus.
   Artikkel 2
   Mõisted
   Käesolevas otsuses kasutatakse määruse (EL) nr 468/2014 (EKP/2014/17) mõisteid koos järgmiste mõistetega:
   1)   „oluline krediidiasutus“– krediidiasutus, millel on järelevalve alla kuuluva olulise üksuse staatus vastavalt määrusele (EL) nr 468/2014 (EKP/2014/17); ja
   2)   „vähem oluline krediidiasutus“– krediidiasutus, millel ei ole järelevalve alla kuuluva olulise üksuse staatust vastavalt määrusele (EL) nr 468/2014 (EKP/2014/17).
   Artikkel 3
   Rahastamiskavade esitamise nõuded
   1.   Riiklikud pädevad asutused esitavad EKP-le Euroopa Pangandusjärelevalve suunistega kooskõlas olevad rahastamiskavad järgmiste krediidiasutuste kohta, mis on asutatud vastavas osalevas liikmesriigis:
   
               a)
            
            
               olulised krediidiasutused kõrgeimal konsolideerimistasemel osalevas liikmesriigis, konsolideeritud alusel;
            
         
               b)
            
            
               olulised krediidiasutused, mis ei kuulu järelevalve alla kuuluvasse gruppi, individuaalsel alusel;
            
         
               c)
            
            
               vähem oluline krediidiasutus, mille osas vastav riiklik pädev asutus peab esitama asjakohased rahastamiskavad Euroopa Pangandusjärelevalvele vastavalt Euroopa Pangandusjärelevalve otsusele EBA/DC/2015/130, (6) konsolideeritud või individuaalsel alusel, kui need asutused ei kuulu järelevalve alla kuuluvasse gruppi.
            
         2.   Riiklikud pädevad asutused, mis koguvad lõike 1 punktides a ja b osutamata oluliste krediidiasutuste rahastamiskavasid, esitavad need rahastamiskavad EKP-le juhul, kui need vastavad Euroopa Pangandusjärelevalve suunistele.
   3.   Rahastamiskavad tuleb esitada EKP-le kooskõlas Euroopa Pangandusjärelevalve suuniste lisas toodud rahastamiskava ühtlustatud vormide ja mõistetega. Rahastamiskavade aruandekuupäev on eelneva aasta 31. detsember.
   Artikkel 4
   Aruande esitamise kuupäevad
   1.   Riiklikud pädevad asutused esitavad artikli 3 lõike 1 punktides a ja b osutatud oluliste krediidiasutuste rahastamiskavad EKP-le 10. tööpäevaks pärast aruande esitamise kuupäeva, mis on sätestatud Euroopa Pangandusjärelevalve suunise punktis 8.
   2.   Riiklikud pädevad asutused esitavad artikli 3 lõike 1 punktis c ja lõikes 2 osutatud krediidiasutuste rahastamiskavad EKP-le hiljemalt 12:00 Kesk-Euroopa aja järgi kuupäevadel, mil riiklikud pädevad asutused peavad esitama rahastamiskavad Euroopa Pangandusjärelevalvele EBA suuniste punkti 8 kohaselt.
   Artikkel 5
   Andmete kvaliteedi kontroll
   1.   Riiklikud pädevad asutused jälgivad ja tagavad EKP-le esitatava teabe kvaliteeti ja usaldusväärsust. Riiklikud pädevad asutused kohaldavad Euroopa Pangandusjärelevalve poolt koostatud ja ajakohastatud valideerimisreegleid ning täiendavat andmete kvaliteedi kontrolli, mille määratles EKP koostöös riiklike pädevate asutustega.
   2.   Lisaks valideerimisreeglite ja kvaliteedi kontrolli järgimisele tuleb andmeid esitada kooskõlas järgmiste täiendavate täpsuse miinimumstandarditega:
   
               a)
            
            
               riiklikud pädevad asutused esitavad kohastel juhtudel teabe muutuste kohta, mis ilmneb esitatud andmetest; ja
            
         
               b)
            
            
               teave peab olema terviklik: osutada tuleb lünkadele, need tuleb EKP-le selgitada ja kohastel juhtudel viivitamata täita.
            
         Artikkel 6
   Teabe kvaliteet
   1.   Juhul kui taksonoomia tabelis esitatud teabe kvaliteeti ei saa tagada, esitavad riiklikud pädevad asutused EKP-le viivitamata selgitused.
   2.   Lisaks põhjendavad riiklikud pädevad asutused EKP-le esitatud olulisi parandusi.
   Artikkel 7
   Andmeedastusvormingu täpsustused
   1.   Riiklikud pädevad asutused edastavad käesolevas otsuses osutatud teabe kooskõlas aruandluskeele eXtensible Business Reporting Language taksonoomiaga, et võimaldada Euroopa Pangandusjärelevalve suuniste teabevahetuse osas ühtset tehnilist vormingut.
   2.   Järelevalve alla kuuluvad üksused tuvastatakse andmeedastuses juriidilise isiku tunnuse alusel.
   Artikkel 8
   Esimesed aruandekuupäevad
   Aruandlus artikli 3 alusel algab 31. detsembril 2017.
   Artikkel 9
   Jõustumine
   Käesolev otsus jõustub päeval, mil sellest adressaatidele teatatakse.
   Artikkel 10
   Adressaadid
   Käesolev otsus on adresseeritud osalevate liikmesriikide keskpankadele.
   
      Frankfurt Maini ääres, 27. juuni 2017
      
         
            EKP president
         
         Mario DRAGHI
      
   
   
      (1)  ELT L 287, 29.10.2013, lk 63.
   
      (2)  ELT L 141, 14.5.2014, lk 1.
   
      (3)  EBA/GL/2014/04.
   
      (4)  Euroopa Parlamendi ja nõukogu määrus (EL) nr 1093/2010, 24. november 2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).
   
      (5)  Euroopa Süsteemsete Riskide Nõukogu soovitus ESRN/2012/2, 20. detsember 2012, krediidiasutuste rahastamise kohta (ELT C 119, 25.4.2013, lk 1).
   
      (6)  Euroopa Pangandusjärelevalve otsus EBA/DC/2015/130, 23. september 2015, pädevate asutuste aruandluse kohta Euroopa Pangandusjärelevalvele.